  Виталий Пронин «Ижысь винтовка» ӵошатскон Удмуртиын туэ 42-тӥзэ ортче. Россиысь Биатлонистъёслэн союззы кылем арын алыса кельтӥз вал, спорткомплекс выльдэмын ӧз луы ке, бадӟым ӵошатсконэз Удмуртиын уз ортчытэ ни шуыса. Угось мишеньёсты киын ворсаллязы, бызьылон сюресъёс кужмо спортсменъёслы пеймытэсь но сюбегесь потылӥзы. Верамын - лэсьтэмын, ужпум борды басьтӥськиз Удмуртилэн Президентэз Александр Волков. Ар но ӧз ортчы, А. Демидов нимо спорткомплекс туссэ воштыны кутскиз. Бадӟым выльдӥськонлэн нырысетӥ люкетэз быдэстэмын. Бызьылон сюресъёс 6 метрозь паськытатэмын. Табере 2 спортсмен гинэ ӧвӧл, 3 мурт ог-огеныз вожвылъяськыны быгатоз. Спортсменъёс тужгес шумпотэмын ыбылӥськон интылы. Азьвыл аръёсы огдыре 30 мурт ыбылӥськыны быгатӥз, туэысен даслы тросгес инты чакламын. Судьяослэсь ужзэс капчиятэ электроника.Тренеръёс, журналистъёс, спортсменъёс, солань-талань ветлыса, стадионэтӥ ортчись куас сюресъёсты лёгазы, нош табере биатлонистъёслы люкетӥсьёс ӧвӧл. Финиш, старт сётон интыысь ыбылӥськисьёс доры шедён понна нимысьтыз выж тупатэмын. Вунэтэмын ӧвӧл учкисьёс но. Соос понна но инты чакламын. Нош тужгес синмаськымонэз - бадӟым экран. Со пыр возьматӥське спортсменлэн ыбылӥськемез, сюрес кузя быземез но финише вуэмез бере лыдпусъёсыз.А. Демидов нимо спорткомплексын выльдӥськон ужъёс вуоно аре но азьланьтэмын луозы. Лэсьтӥськисьёслэн ужамзылы вылӥ дунъет сётӥз Россиысь Биатлонистъёслэн союззылэн директорез Сергей Кущенко. Толон со Ижевске вуылӥз но эстафетаын но нылкышноослэн 15 иськеме бызьылоназы вормисе потэмъёсты ӟечкылаз. Куно вылӥ дунъяз спорткомплекслэсь выльдӥськемзэ.* * * «Ижысь винтовка» ӵошатскон валлян кутскиз эстафета бордысен. Нырысь ик стартэ потӥзы нылкышноос. Удмуртилэсь данзэ утизы Валентина Назарова, Алёна Перевозчикова, Оксана Неупокоева но Любовь Ермолаева. Пусйыны кулэ, Оксана сяна, ваньмыз нылъёс - удмуртъёс. Удмуртиысь команда ӵошатсконлэн берпуметӥ люкетозяз вормон понна нюръяськиз.- Эстафета секытэн сётскиз, - шуиз Валентина Назарова. - Куазь воштӥськиз: лымы усьыны кутскиз, тӧл потӥз. Соин, лэся, ыбылӥськонын трос пол янгышай: выдыса 2 пол кырыж ыби, сылыса - одӥг пол. Нырысь учырын «сьӧд улмоосты» ворсан понна 3 запасной патрон быдтӥ, ярано коть, мултэс круге кожоно ӧз луы. Кыкетӥзэ ыбылӥськеме бере кыкетӥ кошки. Сюреслэсь берпуметӥ люкетсэ бызьыкум, пыдъёсы ик ваментӥськыны ӧдъязы вал, чидай, этапме Тюменьысь командаен ӵош йылпумъяй.Пусйыны кулэ созэ но: асьме тренеръёс юн оско Валентина Назаровалы, соин ик нылаш котьку бызе нырысетӥ этапез. Угось со вань эшъёссэ бурдъяны быгатэ. Таяз учыре но тренеръёс ӧз янгышалэ. Удмуртиысь нылъёслэн командазы «Ижысь винтовка» ӵошатсконын куинетӥ интые потӥз. Соослэсь ӧжытак сэзьгес бызизы но лэчыт ыбылӥськизы Тюменьысь 2 командаысь нылъёс гинэ.- Эстафетамы арня шорын - ужан нуналэ - вал ке но, сюрес кузя сылӥсь висисьёс пичи но буйгатскыны маза ӧз сётэ, - веранзэ азьланьтэ Назарова. - ӵошатскон асьме дорын ортче бере, кужмогес луэм потэ вылэм, но… Туннэ нуналлы Тюменьысь нылъёс котыр ласянь адӟем карымон луо. Пӧлысьтызы тросэз нимо-дано спортсменъёс: Анна Булыгина, Марина Коровина, Анна Сорокина, Анастасия Токарева но мукетъёсыз.Ува ёросысь Булай гуртысь Валентина Назарова Ижысь педколледжын дышетскемез бере Россиысь МВД-лэн школаяз тодон-валан люказ. Биатлонэн нырысьсэ тодматскиз сизьым ар талэсь азьло гинэ, нош солэсь азьло пыдын бызьылонъя секцие ветлӥз. Нырысьсэ винтовка кутэмез бере ик спортысь выль амал удмурт нылашлы туж кельшиз. Табере, пе, куасэн огшоры бызьылэме уг поты. Нимаз стартъёсыз ке басьтоно, тужгес вылӥ вормонэз - сизьыметӥ инты.Нош толон Валентина Назаровалы ӧжытак гинэ ӧз удалты. 15 иськемъем сюрес вылын  ньылетӥ интые кылиз. Удмурт нылашмес азьпалтыны быгатӥзы Омскысь Яна Романова, Москваысь Дарья Виролайнин но Тюменьысь Анна Булыгина. Ваньзы соос ыбылӥськонын 2 пол янгышазы, нош Валентинамы - 3 пол.Ас вормонэзлы но малпамтэ шорысь сётэм кузьымзылы шумпотэмын Яна Романова. Та дырозь, пе, трос пол пыриськылӥ «Ижысь винтовка» ӵошатсконэ, кӧня ке пол вормылыны но удалтӥз, нош туэез пыраклы вунонтэм кылёз. Угось солы Калашниковлэсь автоматсэ кузьмазы.Туннэ ас кужымзэс эскеро воргоронъёс. Соос 20 иськеме бызё. Нош валлян эстафетаын котькинлэсь шаплы вал «Мордовия-1» команда. Пусйыны кулэ, Дмитрий Блинов, Виктор Васильев, Владимир Семаков но Артём Ушаков куке-соку асьме шаер понна бызьылӥзы. Кыкетӥ интые потӥзы «ХМАО-ЮГРА-1» но «Тюмень-1» командаос. Нош та командаос понна бызизы Россиысь тужгес кужмо спортсменъёс Дмитрий Ярошенко но Максим Максимов. Удмуртиысь команда эстафетаын куатетӥе кылиз.Шутэтскон нуналъёсы но ӵошатсконъёс луозы. Суббота нуналэ стартэ потозы нылкышноос, нош арнянуналэ - воргоронъёс, ӵошатсконъёс 11 часын кутскозы. Диван мертаса пукытозь, оло, тӥ но Россиысь кужмо спортсменъёсын матэгес тодматскыны, соос понна висьыны ветлоды. Ужрадэз ортчытӥсьёс ивортӥзы на, ӵошатсконэз учкыны вуылоз Иван Черезов но.Валентина Емельянова. Туспуктӥз Владимир Беломорских. Теги: АлександрВолков Иж  